b"\n_START_ARTICLE_\nSpencer Tracy\n_START_SECTION_\nCarrera\n_START_PARAGRAPH_\nEra el segon fill de John Edward Tracy, venedor de camions, i de Caroline Brown. Despr\xc3\xa9s de diversos canvis d'escola a causa dels despla\xc3\xa7aments familiars, es va matricular a la Marquette Academy, una escola dels jesu\xc3\xaftes, on es faria amic de Pat O'Brien, un futur actor com ell. A la primavera del 1917, amb l'entrada americana a la Primera Guerra Mundial, tots dos es van allistar a l'ex\xc3\xa8rcit, per\xc3\xb2 Tracy no va participar en la contesa, romanent en una base naval a Virg\xc3\xadnia._NEWLINE_Acabada la guerra, va continuar els seus estudis i es va inscriure al Ripon College, on s'interess\xc3\xa0 pel teatre i decid\xc3\xad comen\xc3\xa7ar una carrera d'actor. Durant una gira pel nord-est dels Estats Units amb el grup teatral de Ripon, va realitzar i reeixir unes proves per a entrar a l'Acad\xc3\xa8mia Americana d'Arts Dram\xc3\xa0tiques de Nova York._NEWLINE_L'any 1922 va actuar a Broadway per primer cop, en l'obra teatral R.U.R. de Karel \xc4\x8capek, on interpretava un robot mut. El 1923 es va casar amb l'actriu Louise Treadwell, amb qui tindria dos fills, John i Louise (Susie). Durant la d\xc3\xa8cada del 1920 va actuar cinc vegades m\xc3\xa9s a Broadway i tamb\xc3\xa9 va fer-ho a altres Estats i fins i tot al Canad\xc3\xa0._NEWLINE_El 1930 protagonitz\xc3\xa0 una obra de molt \xc3\xa8xit, The Last Mile, gr\xc3\xa0cies a la qual va ser descobert pel director de cinema John Ford. Aquest li va proposar interpretar la pel\xc2\xb7l\xc3\xadcula Up the River per la Fox Pictures i aix\xc3\xad es va traslladar amb la seva fam\xc3\xadlia a Hollywood, on rodaria m\xc3\xa9s de 25 pel\xc2\xb7l\xc3\xadcules en cinc anys. L'any 1935 va signar un contracte en exclusiva amb la Metro-Goldwyn-Mayer, amb qui va realitzar la resta de la seva carrera._NEWLINE_Va guanyar el Premi de l'Acad\xc3\xa8mia al Millor Actor dos anys seguits, per a Captains Courageous (1937) i Boys Town (1938). Tamb\xc3\xa9 va estar nominat per San Francisco (1936), El pare de la n\xc3\xbavia (1950), Conspiraci\xc3\xb3 de silenci (1955), The Old Man and the Sea (1958), L'her\xc3\xa8ncia del vent (1960), Els judicis de Nuremberg (1961) i, p\xc3\xb2stumament, per Endevina qui ve a sopar (1967). Comparteix amb Laurence Olivier el r\xc3\xa8cord de nominacions a l'Oscar al millor actor._NEWLINE_Amb una personalitat complexa, sorrut, apassionat, home de poques paraules i alcoh\xc3\xb2lic, Spencer Tracy no va voler divorciar-se mai, malgrat les seves dues aventures extraconjugals conegudes: una de curta durada amb Loretta Young i, sobretot, aquella amb Katharine Hepburn, amb qui va conviure durant 25 anys, rodant junts nou pel\xc2\xb7l\xc3\xadcules, i de qui nom\xc3\xa9s va separar-lo la mort._NEWLINE_Spencer Tracy va morir d'una insufici\xc3\xa8ncia card\xc3\xadaca a l'edat de 67 anys, en bra\xc3\xa7os de Katharine Hepburn, 17 dies despr\xc3\xa9s del final del rodatge de llur darrer film junts, Endevina qui ve a sopar."